open-index/open-wikipedia-markdown huggingface dataset:
Lenin (reisilaev 1909)

**Lenin** oli 1909. aastal Gdańskis ehitatud reisi- ja kaubalaev. Laeva algne nimi oli "Simbirsk". Kuni 1920. aastani töötas laev Kaug-Idas, kodusadamaks Vladivostok. 1923. aastal vahetati laeva nime ja uueks nimeks sai Vladimir Lenini auks "Lenin". 1924. aastal viidi laev Mustale merele. 24. juunil 1941 lahkus konvoi, milles oli kolm transpordilaeva ja saatjaks üks kaater, Sevastopolist. 27. juunil sõitis konvoi Krimmi poolsaare lõunatipu lähedal nõukogude miiniväljale ja "Lenin" kas sõitis miinile või torpedeeriti Rumeenia sõjalaevalt ja uppus vähem kui kümne minutiga. Umbes 500 reisijakohaga laeval oli umbes 5500 inimest. Hukkunute täpne arv pole teada, aga hinnanguliselt hukkus 2500 laeval olnut. Konvoid juhtinud lootsi mõistis sõjatribunal 1941. aasta augustis surma. Laeva kapten hukkus sama aasta novembris. Loots rehabiliteeriti 1992. aastal.

## Viited

## Vaata ka
* Jossif Stalin
Põhja-Araal

**Põhja-Araal** on järv Kasahstanis. Järve voolab Sõrdarja jõgi ning järve väljavoolu kunagise Araali mere lõunaosasse piiratakse Kokarali tammiga.
Valentine Ligny

**Valentine Madeleine Ligny** (22. oktoober 1906 Avion – 4. jaanuar 2022 Amiens) oli Prantsusmaa ülipikaealine. Alates 2021. aasta 17. detsembrist oli ta maailma ajaloo 50 vanima inimese hulgas. Surma ajal (4.&nbsp;I 2022) oli ta Prantsusmaal vanuselt teine ja maailmas vanuselt kuues elav inimene.

## Viited
Hormozgāni provints

**Hormozgāni provints** on 1. järgu haldusüksus (provints) Iraanis. Asub riigi lõunaosas Pärsia lahe ääres. Provintsi keskus on Bandar Abbas. Provintsi aladel on mitmeid saari, nende seas Qeshmi saar ja Kīsh.

2016. aasta rahvaloenduse andmetel oli provintsi rahvaarv 1 776 415.

Provints jaguneb 13 maakonnaks.
Markazī provints

**Markazī provints** on 1. järgu haldusüksus (provints) Iraanis. Asub riigi keskosas. Provintsi keskus on Arāk. 

2016. aasta rahvaloenduse andmetel oli provintsi rahvaarv 1 429 475.

Provints jaguneb 12 maakonnaks.
Žďár nad Sázavou

**Žďár nad Sázavou** (saksa keeles *Saar*) on linn Tšehhis Vysočina maakonnas, Žďár nad Sázavou ringkonna halduskeskus. Žďár nad Sázavou asub Sázava jõe ääres, Jihlavast ligi 32 km kirdes.

Žďár nad Sázavou asub merepinnast 580 meetri kõrgusel.

Asula tekkis 1252. aastal rajatud tsitertslaste kloostri ümber. Alevina on Žďár nad Sázavoud esmamainitud 1293. aastal. Linnaõigused sai Žďár nad Sázavou 1607. aastal. Esimesed suured ettevõtted rajati linna 19. sajandi ja 20. sajandi vahetusel. Raudteeühenduse sai Žďár nad Sázavou 1905. aastal.

Žďár nad Sázavou linna piires asub UNESCO maailmapärandi nimistusse kuuluv Johannes Nepomuki palverännukirik Zelená Horal.

## Sõpruslinnad
* Cairanne, Prantsusmaa
* Flobecq, Belgia
* Hust, Ukraina
* Leszno, Poola
* Schmölln, Saksamaa

## Viited
Qazvīni provints

**Qazvīni provints** on 1. järgu haldusüksus (provints) Iraanis. Asub riigi põhjaosas. Provintsi keskus on Qazvīn. Provints loodi 1993. aastal Teherani provintsi osast.

2016. aasta rahvaloenduse andmetel oli provintsi rahvaarv 1 273 761.

Provints jaguneb 6 maakonnaks.
Sokolov (Tšehhi)

**Sokolov** (kuni 1948. aastani **Falknov nad Ohří**, saksa keeles *Falkenau an der Eger*) on linn Tšehhis Karlovy Vary maakonnas, Sokolovi ringkonna halduskeskus.

Sokolov asub merepinnast 401 meetri kõrgusel.

1948. aastal sai linn uue nime 1943. aasta märtsis toimunud Kolmanda Harkovi lahingu Sokolovo lahingu auks, milles osales 1. Üksik Tšehhoslovakkia pataljon.
  
## Viited
Příbram

**Příbram** (saksa keeles *Freiberg in Böhmen*, *Przibram* või *Pribram*, 1939–1945 *Pibrans*) on linn Tšehhis Kesk-Tšehhi maakonnas, Příbrami ringkonna halduskeskus. Příbram asub Praha kesklinnast ligikaudu 51 km edelas.

Příbram paikneb merepinnast 502 meetri kõrgusel.

Příbramis asub aastatel 1658–1709 rajatud barokkstiilis palverännusihtkoht Svatá Hora.

## Viited
Suhharevi torn

**Suhharevi torn** (vene keeles *Сухарева башня*) oli Moskva baroki stiilis ehitis Moskvas, mis lammutati nõukogude võimu poolt 1934. aastal. Torn püstitati Peeter I käsul aastail 1692–1695 Sadovaja ringtee ja Sretenka tänava lõikumiskohta.

Torni endise asukoha lähedal asuv metroojaam kannab nime Suhharevskaja.

## Ajaloost
Torni lasi ehitada Peeter I mälestusmärgina streletside ülestõusu mahasurumise ja oma võidu puhul poolõe Sofja Aleksejevna üle 1689. aastal. Telliskividest värav ja selle kohal asuv ehitis püstitati 1692.–1701. aastal arhitekt Mihhail Tšoglokovi juhtimisel ja nimetati streletside polgu komandandi Lavrenti Suhharevi auks, kes Peetrit toetas. 64 meetrit kõrge ja 40 meetrit lai hoone oli mõeldud vahi- ja vaatetorniks Sretenka värava kohal, see polnud niivõrd kindlus kui esindussissepääs linna.

Värava kohal asuvaid ruume kasutasid esmalt streletside väeosad. Hiljem asus väravapealsetes ruumides Moskva navigatsiooni- ja matemaatikakool ja admiraliteet. Krahv Jakob Bruce seadis kõrgeimal korrusel umbes aastal 1700 sisse Venemaa esimese observatooriumi astronoomilisteks vaatlusteks. Katariina Suur lubas Moskva kaupmeestel hoone alumisi korruseid kasutada äriruumide ja poodidena.

19. sajandil tekkis torni ümber platsile Suhharevka turg, mis mängib Ilja Ehrenburgi romaanis "Prototšnõi tänaval" olulist rolli. Nõukogude ajal turg suleti ja torni kasutati alates 1921. aastast Moskva ajaloo muuseumina.

1934. aastal lasi nõukogude linnavalitsus Lazar Kaganovitši käsul torni lammutada, et teha ruumi Moskva linnasüdame ümberkujundamiseks stalinistliku arhitektuuri vormides.

21. sajandil on tehtud ettepanekuid torni taastamiseks koopiana.

## Vaata ka
* Menšikovi torn

## Viited

## Välislingid
* Sukharev Tower: The Will of Peter I. - The Urban Imagination
* A bird with a human head and other horror stories: Moscow legends about the Sukharev Tower. - mos.ru. Moscow Mayor official website
Eno Tõnisson

**Eno Tõnisson** (7. veebruar 1969 Tartu – 1. detsember 2020 Tartu) oli eesti informaatika didaktika õppejõud. 

## Elulugu
Sündis Tartus. Lõpetas Tartu 5. Keskkooli (1987) ja 1992. aastal Tartu Ülikooli. 

1995. aastal sai teadusmagistri kraadi matemaatikas ja 2017. aastal doktorikraadi informaatikas. 
Väitekiri: "Differences between Expected Answers and The Answers Offered by Computer Algebra Systems to School Mathematics Equations". 

Töötas 1994-2000 Tartu Ülikoolis matemaatika didaktika õppetoolis. Aastatel 1990-1998 oli ka matemaatikaõpetaja Tartu Tamme Gümnaasiumis. Alates 2001. aasta septembrist töötas lektorina, 2019-2020 dotsendina Tartu Ülikooli arvutiteaduse instituudis. 

Alustas programmeerimise algõpetuse massiliste avatud veebikursuste (MOOC) korraldamist Tartu Ülikoolis. Oli kogu oma tööperioodi jooksul väga kõrgelt hinnatud õppejõud.

## Teadustöö
E. Tõnisson uuris paarikümne aasta jooksul arvutialgebra süsteemide kasutamist koolimatemaatika ülesannete lahendamise juures, tehes autoritele ka arvukalt ettepanekuid süsteemide arendamiseks. Sellele järgnenud perioodil tegeles programmeerimiskursuste didaktika erinevate aspektidega lahenduste automaatsest hindamisest kuni osavõtjate motivatsiooni uurimiseni.  

## Tunnustus
*2016 Tartu Ülikooli aumärk
*2016 Eesti aasta õppejõud

## Viited


## Välislingid
* Eno Tõnisson Eesti Teadusinfosüsteemis
*"Meie seast lahkus Tartu Ülikooli informaatika didaktika dotsent Eno Tõnisson (1969–2020)" TÜ matemaatika ja statistika instituut
Kroměříž

**Kroměříž** (saksa keeles *Kremsier*) on linn Tšehhis Zlíni maakonnas, Kroměříži ringkonna halduskeskus. Kroměříž asub Morava jõe ääres, Zlínist ligikaudu 21 km loodes.

Kroměříž on asutatud 1260. aastal. Kroměříž sai linnaõigused 1266. aastal.

Kroměříži linnus ja aiad kuuluvad alates 1998. aastast UNESCO maailmapärandi nimistusse. Kroměříži vanalinn ja linnus koos aedadega on alates 1978. aasta oktoobrist ajalooline linnakaitseala.

## Viited
Helen Hindpere

**Helen Hindpere** (sündinud 7. juulil 1995) on Eesti luuletaja ja kriitik, kultuurirühmituse ZA/UM liige ja videomängu "Disco Elysium" laienduse "The Final Cut" teksti põhiautor. Hindpere tekitas 2019. aastal värsket *indie*-mängu auhinda vastu võttes väikese internetisensatsiooni, tänades muude eeskujude ees ka marksistliku filosoofia rajajaid Karl Marxi ja Friedrich Engelsit, mida nähti videomängutööstuses tavatult poliitilise seisukohavõtuna.

## Isiklikku
Helen Hindpere vanemad on professionaalsed tantsijad Ene ja Tiit Hindpere, tema vanaisa on helilooja Hans Hindpere.

## Viited
Martin Luiga

**Martin Luiga** (sündinud 10. aprillil 1986) on Eesti esseist, kunstnik ja kodanikuaktivist, kodanikuühenduse Eesti Metsa Abiks ja kultuurirühmituse ZA/UM asutajaliige ning sekretär. 

On avaldanud tekste väljaannetes Müürileht, Vikerkaar, Sirp, NIHILIST.FM ning ZA/UM-i veebiblogis.  

Ta oli tegev videomängu "Disco Elysium" kirjutamise juures, olles mitmete tegelaste dialoogide autor. Ta osales katses mäng eesti keelde tõlkida. Varem aitas ta Elysiumi maailmaloome kujundamisel. Muuhulgas on ta novell "Fullcore riiginihilist" esimene avaldatud tekst, mille tegevus toimub Elysiumi maailmas. Samuti oli ta Robert Kurvitza romaani "Püha ja õudne lõhn" toimetaja. Pärast Robert Kurvitza, Aleksander Rostovi, Helen Hindpere ja Martin Luiga kõrvaldamist ZA/UM Studiost, teatas Luiga 2022. aastal algse kultuurirühmituse laialisaatmisest.  

2013. aastal oli lühidalt kultuurilehe Sirp toimetuses.  

Kunstnikuna on teinud peamiselt digikollaaže ja paberlõikeid. Osales Kristo Viidingu filmile "Gracias a La Vida" animatsioonide loomisel ning on teinud kaanekujundusi raamatutele. 

## Isiklikku
Martin Luiga ema on kirjanik Mudlum.

Ta on elanud koos ajakirjanik Linda-Mari Väliga.

## Viited
Semnāni provints

**Semnāni provints** on 1. järgu haldusüksus (provints) Iraanis. Asub riigi põhjaosas. Provintsi keskus on Semnān, kuid suurim linn on Šāhrūd.

2016. aasta rahvaloenduse andmetel oli provintsi rahvaarv 702 360.

Provintsis asuvad Partia riigi pealinna Hekatompylose varemed.

Provints jaguneb 8 maakonnaks.
Oliver Reed

**Robert Oliver Reed** (13. veebruar 1938 – 2. mai 1999) oli inglise näitleja, kes oli tuntud oma *[[macho]]*-mehe kuvandi ning heitliku ja alkoholilembese elustiili poolest. Ta mängis umbes 90 mängufilmis.

Märkimisväärsed rollid on Reed teinud filmides "Lõks" ("The Trap", 1966), "Oliver!" (6 Oscari võitja, 1968), "Armunud naised" ("Women in Love", 1969), "Hannibal Brooks" (1969), "Kuradid" ("The Devils", 1971), "Kolm musketäri" ("The Three Musketeers (The Queen's Diamonds)", 1973) ja "Neli musketäri" ("The Four Musketeers", 1974), "Tommy" (1975) , "Leib" ("The Brood", 1979), "Kõrbelõvi" ("Lion of the Desert", 1981), "Merehädaline" ("Castaway", 1986), "Parun Münchauseni seiklused" ("The Adventures of Baron Munchausen", 1988), "Funny Bones" (1995) ja "Gladiaator" ("Gladiator", 2000).

Näitlejakarjääri tipus oli Reed 1971. aastal, kui ta hääletati Suurbritannias näitlejate hulgas populaarsuselt 5. kohale.

Tema viimane filmiroll oli Antonius Proximo, vana gladiaator, režissöör Ridley Scotti filmis "Gladiaator". Filmivõtted toimusid Fort Ricasoli kindluses Malta saarel. Oliver Reed suri enne filmivõtete lõpetamist südamerabanduse tagajärjel, olles võttevälisel ajal baaris tarbinud rohkelt alkoholi ning katsunud kohalikega jõudu käesurumises. Reed kandideeris selle filmirolliga 2000. aastal postuumselt Briti Filmi- ja Telekunsti Akadeemia auhinnale parima meeskõrvalosatäitja kategoorias.

## Viited

## Välislingid

* 
* Oliver Reed – näitleja, joodik ja üliinimene, Eesti Päevaleht, 9. märts 2000.
*Oliver Reed oli kuulus inglise näitleja ...
Turanism

**Turanism** (ungari keeles *turanizmus*) on idee kõigi altai ja uurali rahvaste hõlmamiseks (st rahvaid, kes kõnelevad turaani keeli). 

## Lokaalselt
### Türgis
Turanism on osa Rahvusliku Aktsioonipartei (*Milliyetçi Hareket Partisi* ehk *MHP*) ideoloogiast Türgis. Seda eristab pantürkismist asjaolu, et turanism hõlmab lisaks türgi rahvustele ka näiteks ungarlasi, soomlasi ja teisi soome-ugri rahvaid, mongoleid, tunguusse ning isegi jaapanlasi ja korealasi. 

### Ungaris
Ungaris oli turanism rahvusromantilise kultuurilis-poliitilise liikumisena kõige aktiivsem 19. sajandi teisest poolest kuni 20. sajandi keskpaigani. 1930. aastail oli soome-ugri hõimuliikumine Ungaris koondunud peamiselt Turaani Seltsi.

## Vaata ka
*Turaani keeled
*Altai keeled

## Viited
Kermānshāhāni provints

**Kermānshāhāni provints** (ka Kermānshāhi provints) on 1. järgu haldusüksus (provints) Iraanis. Asub riigi lääneosas ja piirneb läänes Iraagiga. Provintsi keskus on Kermānshāh.

2016. aasta rahvaloenduse andmetel oli provintsi rahvaarv 1 952 434.

Provints jaguneb 14 maakonnaks.
Stříbro

**Stříbro** (saksa keeles *Mies*) on linn Tšehhis Plzeňi maakonnas Tachovi ringkonnas. Stříbro asub Mže jõe ääres, Tachovist umbes 26 km idas ja Plzeňist ligikaudu 27 km läänes.

Stříbro asub merepinnast 399 meetri kõrgusel.

Stříbrot on kaevandusasulana esmamainitud 1183. aastal. Linnaõigused sai Stříbro 1263. aastal.

Stříbro vanalinn on alates 10. septembrist 1992 ajalooline linnakaitseala.

## Viited
Petr Fiala

**Petr Fiala** (sündinud 1. septembril 1964 Brnos) on Tšehhi politoloog ja poliitik, alates 28. novembrist 2021 kuni 15. detsembrini 2025 Tšehhi peaminister. 2014. aastast on ta Kodanike Demokraatliku Partei esimees.

2002. aastast on ta Masaryki ülikooli professor, 2004–2011 oli ta ülikooli rektor. 2012–2013 oli ta Tšehhi haridusminister. 2013. aastast oli ta Tšehhi parlamendi liige.

## Viited

## Välislingid
* 
*http://pfiala.cz/
Coe'i jõgi

**Coe** (gaeli keeles *Comhan*) on Põhja-Šoti mägismaa jõgi, mis lähtub mäe Buachaille Etive Beagi kirdenõlvalt ja suubub Loch Levenisse. See läbib Glencoe küla.

## Vaata ka
*Glen Coe

## Välislingid
Karl Philipp zu Schwarzenberg

**Karl Philipp zu Schwarzenberg**, ka **vürst Schwarzenberg** (15. aprill 1771 Viin, Habsburgide monarhia – 15. oktoober 1820 Leipzig, Saksimaa kuningriik) oli Austria väejuht ja diplomaat. Ta oli Kuuenda koalitsiooni sõjas liitlasvägede ülemjuhataja Napoleoni vägede vastu 1813. aastal peetud Leipzigi lahingus. 

2. detsembril 1812 nimetas Austria keiser Franz I Napoleoni õhutusel vürst Schwarzenbergi feldmarssaliks.

## Elukäik
Aadlisoost pärit Schwarzenberg astus 1788. aastal Austria sõjaväkke, kus ülendati 1790. aastal majoriks ja 1796. aastal koloneliks. Ta võttis osa Prantsuse revolutsioonisõdadest ja Napoleoni sõdadest. 

Pärast Tilsiti rahu sõlmimist 1807. aastal määrati ta Austria diplomaatiliseks esindajaks Peterburi. 1809. aastal naasis Schwarzenberg sõjaväeteenistusse, kus sama aasta septembris anti talle ratsaväekindrali auaste. Pärast 1810. aastal Schönbrunni rahu sõlmimist määrati ta Austria diplomaatiliseks esindajaks Pariisi. 

### 1812. aasta Prantsuse-Vene sõda
Märtsis 1812 sõlmitud Prantsusmaa ja Austria vahelise kokkuleppe kohaselt kohustus Austria sõja korral Venemaaga toetama Grande Arméed 30-tuhandelise abikorpusega. Juhtima pidi seda Napoleoni isikliku soovi kohaselt vürst Schwarzenberg.  

Napoleoni sõjakäik Venemaale algas  24. juunil 1812 kui Grande Armée' põhikorpused forsseerisid Neemeni jõe. Schwarzenberg viis Austria abikorpuse Lublinisse (1809. aastast Varssavi hertsogiriigi koosseisus) ja sealt 1. juulil forsseeris Drohiczyni  (1807. aastast Venemaa keisririigi koosseisus) juures Lääne-Bugi jõe ja liikus edasi kagu suunas hõivates Brest-Litovski, Kobryni ja Janaŭ.

## Tunnustus
### Välisriikide autasud
* Auleegioni suurristi klassi orden (1811)
* Musta Kotka orden (1813)
* Püha Andreas Esmakutsutu orden (1813)
* Mõõgaordu suurristi klassi orden (1814)

## Isiklikku
Tema poegadest enam tuntum on 1867. aastal feldmarssaliks tõusnud Edmund zu Schwarzenberg (1803–1873).

## Viited

## Välislingid
Józef Poniatowski

**Józef Antoni Poniatowski** (7. mai 1763 Viin, Habsburgide monarhia – 19. oktoober 1813 Weiße Elster, Saksimaa kuningriik) oli Prantsusmaa marssal ja Poola kindral, Varssavi hertsogiriigi sõjaminister (1807), Poola armee ülemjuhataja (1808), viimase Poola kuninga Stanisław II vennapoeg, vürst. 

Oktoobris 1813 sai Poniatowski Leipzigi lahingu esimesel päeval Napoleonilt keisririigi marssali auastme.

## Elukäik
Austria kindrali Andrzej Poniatowski (hilisem feldmarssal) perekonnas sündinud Józef Poniatowski alustas sõjaväeteenistust Austria armees, kuid 1789. aastast sai temast Poola armee loojaid. Vene-Poola sõjas (1792) juhtis ta Poola armee Ukrainas tegutsenud korpust. 1794. aastal võttis osa Kościuszko ülestõusust. Pärast Pauli keisriks saamist (1796) kutsuti teda Vene keisri teenistusse, kuid Poniatowski vastas keeldumisega. 

1806. aastal astus Poniatowski Prantsuse keisririigi teenistusse. 1807. aastal oli ta Varssavi Suurhertsogiriigi (Prantsusmaa protektoraat) ajutise valitsuse loojaid ja temast sai sõjaminister.

1812. aastal juhtis Poniatowski Napoleoni sõjakäigus Venemaale Poola korpust (Grande Armée' 5. armeekorpus). Tema korpus võttis osa ka Borodino lahingust.

16.–19. oktoobril 1813 peetud Rahvastelahingus (Leipzigi lahing) juhtis Poniatowski Grande Armée' 8. korpust (Poola korpus). 16. oktoobril ülendas Napoleon ta keisririigi marssaliks.

Kolm päeva hiljem sai Józef Poniatowski haavata ja uppus Weiße Elsteris.
Poniatowski on maetud Krakówis Waweli katedraali krüptis.

## Tunnustus
* Musta Kotka orden (1802)
* Auleegioni suurristi klassi orden (1809)

## Välislingid
Loch Leven

**Loch Leven** (gaeli keeles *Loch Liobhann*) on mereloch, mis asub Šotimaa läänerannikul. See on Loch Linnhe jätk.

## Välislingid
Glencoe

**Glencoe** (gaeli keeles *A’ Chàrnaich*) on Glen Coe peamine asula Lochaberi piirkonnas Põhja-Šoti mägismaal. See asub gleni loodeosas, Coe'i lõunakaldal, kus jõgi suubub Loch Levenisse (soolase veega järve Loch Linnhe lähedal).


GlencoeVillage.jpg


## Välislingid
Lovosice

**Lovosice** (saksa keeles *Lobositz*) on linn Tšehhis Ústí maakonnas Litoměřice ringkonnas. Lovosice asub Elbe (Labe) jõe ääres, Litoměřicest umbes 6 km lääneedelas ja Ústí nad Labemist ligikaudu 16 km lõunas.

Lovosicet on esmamainitud 1143. aastal, linnaõigused sai 1600. aastal.

1. oktoobril 1756 toimus linna juures Preisi ja Austria vägede vahel Lobositzi lahing, mis oli Seitsmeaastase sõja esimene lahing.

Raudteeühenduse Prahaga sai Lovosice 1850. aastal.

## Viited
Medveže Vuško

**Medveže Vuško** (ukraina keeles Медвеже Вушко) on küla Ukrainas Vinnõtsja oblastis Vinnõtsja rajoonis. Elanike arv on 1753. Pindala on 2,144 km².
Glen Coe

**Glen Coe** (gaeli keeles *Gleann Comhann*) on Põhja-Šoti mägismaa vulkaanilise päritoluga glen, mille jalamil asub samanimeline küla Glencoe. 

Org on nime saanud Coe'i jõe järgi.

## Välislingid
Trumm! Trumm! Trumm!

**"Trumm! Trumm! Trumm!"** oli aastatel 1989-1990 Eesti Televisioonis näidatud 8-osaline hariduslik saatesari, kus muusik Gunnar Graps õpetas trummimängu. Esimene saade oli eetris 1989. aasta sügishooajal. Saate režissöör oli Peeter Brambat ja toimetaja Inna Lepp.https://arhiiv.err.ee/seeria/trumm-trumm-trumm/haridus/31
Colombia konflikt

**Colombia konflikt** (hispaania keeles *Conflicto armado interno de Colombia*) on 1964. aastast Colombias väldanud madala intensiivsusega asümmeetriline relvakonflikt. Selle osapooled on Colombia valitsus, paremäärmuslikud grupeeringud, kuritegelikud rühmitused ja vasakäärmuslikud grupeeringud, nagu FARC, Rahvuslik Vabastusarmee ning Rahva Vabastusarmee. Lisaks on konfliktis oma roll rahvusvahelistel korporatsioonidel, Kuubal ja Ameerika Ühendriikidel.

Konfliktile eelnes 1948. aastal poliitik Jorge Eliécer Gaitáni atentaadiga alanud kodusõda la violencia, mille tulemusel formeerisid Colombia Liberaalne Partei ja Colombia Kommunistlik Partei end antikommunistlikule režiimile vastukaaluks FARC-iks.

Sõja osapoolte põhjused on erinevad. FARC ja muud sissiliikumised väidavad, et võitlevad vaeste õiguste eest ning kaitsevad neid valitsuse vägivalla eest. Nad loodavad kommunismiga saavutada sotsiaalse õigluse. Colombia valitsus võitleb korra ja stabiilsuse nimel ning tahab enda kodanike õigusi ja huve kaitsta. Paramilitaarühendused peavad end reaktsionäärideks ning tahavad end partisanide eest kaitsta.

Colombia Ajaloolise Mälu Riikliku Keskuse andmetel hukkus aastatel 1958–2013 konfliktis 220 000 inimest, kellest enamik olid tsiviilisikud. Aastatel 1985–2012 oli üle viie miljoni tsiviilisiku sunnitud enda kodudest lahkuma ning tegu on maailma suuruselt teise riigisisese pagulaskriisiga. Colomblastest on 16,9% sõja tõttu otseselt kannatanud. Kodudest on pidanud lahkuma 2,3 miljonit, UNICEF-i andmetel on tapetud 45 000 last. Kokku on kolmandik 7,6 miljonist konflikti ametlikust ohvrist lapsed ning pärast 1985. aastat on 8000 alaealist teadmata kaduma läinud. Relvakonflikti tõttu teadmata kaduma läinud inimeste otsimiseks loodi ka eriüksus.

Juunis 2016 sõlmis valitsus FARC-iga ajaloolise vaherahu, mis oli suur samm üle 50 aasta pikkuse konflikti lõpetamise suunas. Kuigi rahuleping lükati rahvahääletusel tagasi, sai president Juan Manuel Santos püüdluste eest Nobeli rahuauhinna. Järgmisel kuul allkirjastati rahuleping muudetud kujul ning saadeti Kongressile ratifitseerimiseks. Novembri lõpus andis rahulepingule oma ühehäälse toetuse ka Colombia Esindajatekoda ning järgmisel päeval sai see ka Colombia Senati heakskiidu.

## Vaata ka
* Colombia rahuprotsess
* Rahvuslik Vabastusarmee (Colombia)
* Colombia paremäärmuslik paramilitarism
* 2003. aasta El Nogal Clubi pommirünnak
* Operatsioon Traira
* Väljaränne Colombiast
* Progressiliit
* Plan Colombia
* Gustavo Moncayo
* Mehhiko narkosõda
* Paraguay ülestõus
* Peruu sisekonflikt
* 2021. aasta Apure kokkupõrked

## Viited
QI (Quite Interesting)

**"QI"** ehk **"Quite Interesting"** (eesti k 'päris huvitav') on humoorikas, mänguline populaarne Briti televiktoriin, mille looja ja kaasprodutsent on John Lloyd. 

Saade on 2021. aasta seisuga eetris Briti rahvusringhäälingu kanalis BBC Two. Saatejuht on Sandi Toksvig, teine põhiosaleja on komöödianäitleja Alan Davies ning igas saates on kolm külalisosalejat. 

Aastatel 2003–2016 juhtis saadet näitleja Stephen Fry.

## Viited
Avo Kull

**Avo Kull** (31. juuli 1945 Tallinn – 23. juuni 2019) oli eesti kirjanik, ehitaja ja ettevõtja.

Ta sündis Tallinnas ja kasvas Järvamaal Vetepere külas. Ta lõpetas Albu Algkooli, hiljem Ambla Keskkooli. Tahtis minna Tartu Riiklikku Ülikooli õigusteadust õppima, kuid ei saanud katsetel läbi. Selle asemel tuli tal kolm aastat olla sõjaväes Araali mere ääres. 

1990. aastatel rajas ta valgusteid tootva ettevõtte Optima ja 2005. aastal ettevõtte Koduvalgus. 

Avo Kull oli Rapla Rotary klubi liige ja aastatel 2010–2011 klubi president. 

## Elulugu

Esimene töökoht oli Kullil Põlva MEK-is, kus ta töötas töödejuhatajana. 

1982. aastast sai temast Rapla MEKi juhataja. Kontrolli käigus avastati, et tal ei ole kõrgharidust ning ta saadeti Kuibõševi-nimelisse ehitusinstituuti õppima. Avo Kulli juhtimisel ehitas Rapla MEK algupärase Rapla Vesiroosi Gümnaasiumi hoone. 

Pärast rahareformi 1992. aastal hakkas ta rajama puidutööstusvabrikut Optima. Algul eksporditi puidust tooteid Skandinaaviasse, Inglismaale ja Prantsusmaale. Firma andis tööd 30 inimesele.

Avo Kulli hobiks oli veinide kogumine. Huvi sai alguse Prantsusmaal, kus iga eine juurde pakuti veini. Itaalias tutvustas sealne sõber talle veinimaju ja -kultuuri. Teine suur kirg oli lugemine ja kirjutamine. 

Tema abikaasa oli Maie Kull ja neil on tütar Katrin.

## Looming
Kirjandusele lähendas Kulli sõjaväeteenistuses loetud ajakiri Neva. Põlva ajalehetoimetuses pakkus toimetaja Enn Esko Avo Kullile võimalust tõlketöödeks. Sealt sai Kull enda sõnul aimu, kuidas peab tekst olema üles ehitatud ning mis vahenditega luua põnevust. Avo Kulli ajendasid tema enda sõnul kirjutama läbielatud sündmused. 

Tema sulest on ilmunud teosed "Haigla", "Kaubamaja", "Vabrik", "Reporter", "Ausammas" ja "Must klaasmaja". "Haigla" pani Kull kirja alles pärast 30 aastat peas läbimõtlemist. 

Avo Kull ei pidanud end kirjanikuks, öeldes: "Ma olen ärimees, kellele meeldib kirjutada." 

Avo Kulli romaanid kuuluvad ajaviitekirjanduse hulka. Tema romaanid on tõetruud, kannavad edasi ajastu hõngu. Kull kirjutab sellest, mida teab ja tunneb ning mida on omal moel kogenud. Enda sõnul peavad tema romaanide tegelased midagi tahtma, millegi nimel tegutsema. 2009. aastal saavutas romaan "Haigla" kirjastuse Tänapäev romaanivõistlusel esikoha. Kirjandusvõistlusel BestSeller 2015 saavutas romaan "Must klaasmaja" ilukirjanduse kategoorias teise koha. Avo Kull imetles eesti kirjanikku Tõnu Õnnepalu. 

Teosed ajalises järjestuses:

* 2010 "Haigla"
* 2011 "Kaubamaja"
* 2012 "Vabrik"
* 2013 "Reporter"
* 2014 "Ausammas"
* 2016 "Must klaasmaja"

## Tunnustus

* 2014 A. H. Tammsaare nimeline kirjanduspreemia ("Reporter")

## Viited

## Välislingid
* ''In Memoriam'' Avo Kull. Raplamaa Sõnumid, nr. 27, 3. juuli 2019
* Avo Kull – ärimehest kirjanik Raplast. Maaleht, 11. november 2014
* ''In Memoriam.'' Avo Kull. Nii ja Naapidi Raplamaalt. TRE Raadio. 29. juuni 2019
Andreas Pall

**Andreas Pall** (sündinud 1. oktoobril 1998) on eesti poplaulja ja kitarrist.

Ta saavutas 2021. aastal telesaates "Eesti otsib superstaari" 5. koha.

## Haridus
Andreas Pall õppis kuni 7. klassini (aastatel 2005–2012) Kohila Gümnaasiumis, 8. ja 9. klassis (aastatel 2012–2014) õppis ta Rõuge Põhikoolis. Põhikoolis tegi sporti, sealhulgas mängis jalgpalli.  

2017. aastal lõpetas ta Võru Gümnaasiumi. Laulis Võru Gümnaasiumi segakooris ja õppis lisaks omal käel basskitarri, klaverit ja trumme. Õppis veidi ka Jaanipeebu Kitarrikoolis. 

Pärast gümnaasiumi õppis ta paar kuud Tartu Ülikooli Viljandi kultuuriakadeemias rütmimuusika erialal Hedi-Kai Pai käe all laulmist.

## Muusikaline tegevus

Tema esimene bänd oli New Folder, millega kirjutati kiirelt mõned laulud, et esineda kord Kapa Festivalil, ning salvestati stuudios loo "Arctic Monkeys - R U Mine" kaver. 

Järgmiseks asutati sõpradega bänd SK!VE, millega esitati omaloomingut. Bänd salvestas kolm singlit ning võttis osa konkursist "Noortebänd 2019", kus jõudis finaali ning võitis Õhtulehe rahva lemmiku auhinna.

Gümnaasiumis esines ta solist Raina Luhta kitarrisaatjana ja aeg-ajalt ka taustalauljana. Pärast gümnaasiumi lõpetamist on tegutsenud sooloartistina.

## Saavutused
* 2017 – EMLS X üle-eestilisel poiste – solistide võistulaulmisel Lõuna-Eesti regiooni 2. koht
* 2019 – Noortebänd 2019 konkursi rahva lemmik
* 2021 – "Eesti otsib superstaari" 5. koht

## Välislingid
* Andreas Pall Instagramis
* Andreas Pall YouTube'is
Aleksander Rostov

**Aleksander Rostov** (pseudonüüm) on Eesti kunstnik, kultuurirühmituse ZA/UM asutajaliige ja videomängu "Disco Elysium" peakunstnik, kelle julgeid pintslitõmbeid on projekti juures töötanud kaaskunstnik Kaspar Tamsalu nimetanud mängu esteetikat kooshoidvaks elemendiks. Täielikult käsitsi läbi maalitud (vs 3D genereeritud) arvutimängud olid Disco Elysiumi ilmumise ajal pigem haruldus, Rostov on mängus kasutatud ekspressiivset pildikeelt selgitades maininud oma halvakspanu hüperrealismi suhtes, seletades, et kunst peegeldab pigemini peategelase ja maailma vahelist suhet: "Nende [kõrvaltegelaste] kodud on tegelikult mõeldud olema nende portreede laiendusteks. Nii mõneski mõttes on tegu mänguga portreedest -- kirjanik mõtleb välja tegelaste harjumused ja tõekspidamised, häälenäitleja annab seda edasi läbi hääletooni ja sõnarõhkude, kunstnik ja animaatorid saavad aga edasi anda nende nägu ja kehakeelt.". Mängu kunst peegeldab Elyysiumi maailma kestva hävingu mõju (enamik kunagi olnud maailmast on juba hävinud ning protsess on kiirenemas), mis ühel või teisel moel kajastub iga tegelase psühholoogias. Rostov lähtus mängu kunsti luues kaasaegse õlimaali paradigmast. 

Ka ZA/UMi blogi aegadel tegeles Rostov maalimise psühholoogia või videomängude vormi analüüsiga tekstivormis, ning tegutses "Disco Elysiumi" valmimise ajal TIGSource'i foorumis mängu valmimisprotsessi kroonikuna. 

## Tunnustus
2020. aastal võttis Rostov koos Robert Kurvitzaga antud mängu eest vastu presidendi noore kultuuritegelase preemia. 

## Viited

## Välislingid
Aleksander Rostovi ArtStation
Ämblik-kilpkonn

**Ämblik-kilpkonn** (*Pyxis arachnoides*) on kumerkilpkonlaste sugukonda kuuluv ohustatud kilpkonnaline.

## Välimus
Ämblik-kilpkonn on nimetuse saanud oma kilbil oleva mustri järgi, mis meenutab välimuselt ämblikuvõrku. Roomaja pea on tumepruunikas ning kollaste laikudega, jalad ja saba on pruunid, kilp tumepruuni-kollasekirju. Isasloomad on emasloomadest väiksemad, see-eest nende saba on jämedam. Kumerkilpkonlastele iseloomulikult on ämblik-kilpkonnal varbad kokku kasvanud – selgelt eralduvad vaid küünised. Lisaks on ämblik-kilpkonn ainus kilpkonnaliik, kellel on liigendiga rinnakilp. 

Ämblik-kilpkonna karp võib kasvada kuni 17 cm pikkuseks. Emasloomade pikkus on tavaliselt kuni 12 cm, isasloomad on aga kuni 11 cm pikad. Tegu on ühe maailma väikseima kilpkonnaliigiga – Madagaskaril levinud neljast endeemsest kilpkonnalisest on ämblik-kilpkonn kõige pisem liik. 

## Elupaik
Ämblik-kilpkonnade looduslik elupaik on Madagaskari lõunarannik. Liik asustab 10–50 km raadiuses rannikust sisemaale jäävat ala, eelistades liivaseid ja okkalise taimestikuga alasid. Kivistes piirkondades näeb ämblik-kilpkonni harva. 

## Paljunemine
Ämblik-kilpkonnad saavutavad suguküpsuse 6–12-aastaselt. Täiskasvanud kilpkonnad veedavad 6–8 kuud aastast liiva sees uinunud olekus. Aktiivsete kuude jooksul munevad emased isendid korraga 1 muna. Looduslikes tingimustes ei ole suudetud kindlaks teha, mitu muna üks isend aastas kokku muneb, ent on teada, et loomaaia tingimustes elavad emased munevad aktiivse perioodi jooksul maksimaalselt 3 korda. Munade koorumine võtab aega 220–250 päeva ning koorunud pojad on 2,5–3 cm pikad. Ämblik-kilpkonna eluiga on ligikaudu 70 aastat. 

## Vaenlased
Looduses on ämblik-kilpkonnade vaenlasteks röövlinnud, fossad ja maod. Vaenlase kallaletungi korral sulgeb kilpkonn oma kilprüü eesosa, et end rünnaku eest kaitsta.

## Toitumine
Looduses toitub ämblik-kilpkonn rohust, noortest lehtedest, puujuurtest ning sõnnikus leiduvatest putukavastsetest. Loomaaedades elavaid kilpkonni toidetakse lisaks veel köögiviljade ja spetsiaalsete, kilpkonnadele mõeldud küpsistega. 

## Kaitse
Liigiomased eripärad muudavad ämblik-kilpkonna kollektsionääridele väga ahvatlevaks. Ehkki nii ämblik-kilpkonnade korjamine looduslikust elupaigast kui ka nende müük on keelatud, kaubeldakse kilpkonnadega illegaalsetel lemmikloomaturgudel siiani, ning kuna kilpkonnad osutuvad populaarseks, viiakse loomi salakaubana Madagaskarilt välja suurtes kogustes. 

Liigi säilimist ohustab suuresti ka elupaikade kadumine: elupaiku laastavad tulekahjud, põllumajandus, söe tootmine, inimpopulatsiooni kasv ja Madagaskarit asustavad invasiivsed liigid.

Kilpkonnade kaitsmiseks loodud Madagaskari ämblik-kilpkonna liigi säilitamise kavas, millega soovitakse hariduse ja põhjalikuma uurimistöö kaudu tagada liigi säilimine, osalevad mitmed loomaaiad üle maailma.

Ämblik-kilpkonn kuulub ka Rahvusvahelise Looduskaitseliidu (IUCN) punasesse nimekirja kriitilises seisundis liigina.

## Viited
Koroonapandeemia Lõuna-Aafrika Vabariigis

**Koroonapandeemia Lõuna-Aafrika Vabariigis** oli osa 2019. aasta sügisel Hiinast Wuhanist alanud ja 2020. aasta märtsis pandeemiaks kasvanud kiiresti leviva SARS-CoV-2 koroonaviiruse põhjustatud ülemaailmsest koroonapandeemiast.

Esimene nakkusjuhtum tuvastati 5. märtsil 2020 Itaaliast naasnud meesterahval.

13. detsembril 2021 anti teada 69-aastase president Cyril Ramaphosa nakatumisest.

## Andmestik

## Viited

## Välislingid
Udo Kallas

**Udo Kallas** (27. juuli 1913 Tallinn – 15. juuni 1983 Tallinn) oli eesti klarnetist ja saksofonist.

Ta alustas klarnetimänguga Tallinna poeglaste kommertsgümnaasiumi puhkpilliorkestris, aastast 1929 mängis juba mitmesugustes restorani- ja suveorkestrites, eriti paistis silma "**Estonia Dance Orchestra**" (juhendaja Victor Compe). Astus aastal 1933 Tartu Kõrgemasse Muusikakooli (Artur Ojassoni klassi). Ta oli ajateenistuses Tallinna garnisoni orkestris, mängis aastatel 1935–1937 Tartu restoranides "Sinimandria" ja "Vanemuine", paljudes Tallinna tantsuorkestrites (näiteks Dancing Travellers ja Merry Pipers) ning Kaitseliidu Tallinna maleva Kalevi malevkonna puhkpilliorkestris (juhendaja Julius Vaks). 

Aastal 1941 mängis ta Tallinna Töölisteatri orkestris (dirigent Linda Saul), aastatel 1942–1944 Tallinna kaitsepataljoni puhkpilliorkestris (dirigent Valfried Jakobson), aastatel 1944–1946 Eesti NSV Riikliku Filharmoonia suures džässorkestris (dirigent Vladimir Sapožnin) ning aastatel 1946–1968 Eesti Raadio estraadiorkestris (dirigendid Rostislav Merkulov ja Peeter Saul). Pillimängust tervislikel põhjustel loobunud, töötas ta kuni pensionile minekuni Eesti Raadio muusikasaadete toimetuses.

## Isiklikku
Ta oli abielus Rita Kallasega (neiuna Alver, äi oli Eduard Alver), nende poeg on rahandustegelane ja poliitik Siim Kallas, pojatütar on jurist ja poliitik Kaja Kallas. Tema vend oli levimuusik (akordionist ja kitarrist) Valter Kallas (1909–1958).
Piirkond (Läti)

Lätis on **piirkond** (läti keeles *novads*) 1. järgu haldusüksuse tüüp. Seda tüüpi haldusüksused on ühtlasi omavalitsusüksused. Vabariigilinnad ei kuulu piirkondade koosseisu.

## Praegused piirkonnad
Alates 1. juulist 2025 on Lätis 35 piirkonda.

## Ajalugu
1999. aastal alustati piirkondade moodustamist valdade ühendomavalitsuse üksustena. Esimese piirkonnana moodustati 9. veebruaril 1999 Kandava piirkond. Enne 1. juulil 2009 jõustunud haldusreformi oli piirkondi 41. 2009. aasta haldusreformi järel oli Lätis 109 piirkonda, mis said rajoonide asemel 1. järgu haldusüksusteks ning ühtlasi ainsateks omavalitsusüksusteks üheksa vabariigilinna kõrval. 2011. aastal moodustati lisaks Mērsragsi piirkond. 2021. aasta haldusreformi järel oli Lätis senise 110 piirkonna asemel 36 piirkonda. 2025. aastal liideti Varakļāni piirkond Madona piirkonnaga. 

## Vaata ka
* Läti haldusjaotus

## Viited
Louis de Buade de Frontenac

**Louis de Buade, Comte de Frontenac et de Palluau** (22. mai 1622 Saint-Germain-en-Laye – 28. november 1698 Québec) oli Prantsuse kuningriigist pärit õukondlane ja sõdur, kes täitis Uus-Prantsusmaa kindralkuberneri kohustusi aastail 1672–1682 ja 1689–1698.

Ta korraldas mitmete fortide rajamise Suure järvistu äärde.

Ta osales samas inglaste ja irokeeside vastastes lahingutes. 

## Vaata ka
*Fort Frontenac (Cataraqui jõe suudmes Kingstonis)
*Château Frontenac

## Välislingid
Lewis Grabban

**Lewis James Grabban** (sündinud 12. jaanuaril 1988 Croydonis) on Inglismaa jalgpallur, kes mängib ründajana Inglismaa esiliiga klubis Nottingham Forest.

Ta alustas klubikarjääri Crystal Palace'is, debüteerides Inglismaa esiliigas hooajal 2006–07. Grabban on peaaegu kogu klubikarjääri jooksul mänginud Inglismaa liigasüsteemi neljas tugevemas liigas ning kuulunud järgmiste klubide koosseisu: Oldham Athletic, Millwall, Brentford, Rotherham United, AFC Bournemouth, Norwich City, Reading, Sunderland, Aston Villa ja Nottingham Forest, kus ta mängib alates 2018. aastast. Inglismaa kõrgliigas on ta mänginud hooajal 2015–16 Norwich City ja AFC Bournemouthi ning hooajal 2016–17 AFC Bournemouthi meeskonnas. Ainsa värava Inglismaa kõrgliigas on ta löönud 29. novembril 2015 Norwich Citys mängides Arsenali vastu. Inglismaa esiliigas on Grabbani edukamad hooajad olnud 2013–14, mil ta lõi AFC Bournemouthi meeskonnas 22 väravat, ja 2019–20, mil ta lõi Nottingham Foresti meeskonnas 20 väravat. Hooajal 2011–12 mängis ta Rotherham Unitediga Inglismaa tugevuselt neljandas liigas League Two ning valiti fännide poolt liiga hooaja parimaks mängijaks. AFC Bournemouthi hooaja parimaks mängijaks valiti Grabban hooajal 2013–14. Tema ainus klubi väljaspool Inglismaad on olnud Šotimaa kõrgliiga klubi Motherwell, kus ta mängis hooajal 2007–08 laenul Crystal Palace'ist.

2015. aastal kutsuti Grabban Jamaica jalgpallikoondisse, kuid koondisedebüüti ta ei teinud.

## Viited
Kommunistide ülestõus Tais

**Kommunistide ülestõus Tais** oli aastatel 1965–1983 peamiselt Tai valitsuse ja Tai Kommunistliku Partei (TKP) vahel väldanud sissisõda. Konflikt hakkas lahenema 1980. aastate alguses, kui kuulutati välja amnestia. TKP lõpetas sõjategevuse täielikult 1983. aastaks.

## Vaata ka
* 1970. aastate talupojamässud Tais
* Kommunistide ülestõus Malaisias (1968–1989)
* Maoism
* Vietnami sõda
* Lõuna-Tai ülestõus

## Viited
Saint-Germain-en-Laye

**Saint-Germain-en-Laye** on vald Prantsusmaal Île-de-France'i piirkonnas Yvelinesi departemangus. See paikneb Pariisi lähistel Seine'i jõe suure looke vahel.

## Vaata ka
*Le Pecq

## Viited

## Välislingid
Roger Babson

**Roger Ward Babson** (6. juuli 1875 – 5. märts 1967) oli miljonärist Ameerika ettevõtja, majandusteadlane, äriteoreetik ja leiutaja. 

Ta on tuntud mitme ärikooli asutajana: Babson Kolledž (Babson College), Webber Kolledž (Webber College, nüüd Webber International University) Florida osariigis Babson Parkis ja Utopia Kolledž (Utopia College), mis asus Kansase osariigis Eurekas. Ta oli tuntud oma mõnede pseudoteaduslike tõekspidamiste poolest – muuhulgas tegeles ta gravitatsioonivastase kihutustööga, millest kasvasid välja antigravitatsiooni uuringud tema asutatud Gravitatsiooniuuringute Fondis.

1919. aastal asutas ta eramajanduskooli Babson College ning 1927. aastal ka Webber College', millest on tänaseks saanud Webberi rahvusvaheline ülikool. 1946. aastal asutas ta ka Kansase osariigis Greenwoodi maakonnas tegutsenud Utopia College'i, mis lõpetas tegevuse 1970. aastal.

5. septembril 1929 pidas ta kõne, milles kuulutas, et varem või hiljem tabab turge kriis ja see võib olla suur. Hiljem samal päeval langes aktsiaturg umbes 3%. See sai tuntuks kui "Babsoni Break". Must neljapäev ehk 1929. aasta Wall Streeti krahh saabus 24. oktoobril 1929, millest sai alguse  ülemaailmne majanduskriis. 

## Babsoni investeerimise kümme käsku

Babsoni "kümme käsku", mida ta järgis investeerimisel ja julgustas oma lugejaid sama tegema:

# Hoidke lahus spekuleerimine ja investeerimine. (*Keep speculation and investments separate*.)
# Ärge laske end nimest petta. (*Don't be fooled by a name*.)
# Uute müügikampaaniate suhtes olge ettevaatlik. (*Be wary of new promotions*.)
# Jälgige turu suutlikkust. (*Give due consideration to market ability*.)
# Ärge ostke pimesi. (*Don't buy without proper facts*.)
# Muutke ostud turvaliseks diversifitseerides (hajutades). (*Safeguard purchases through diversification.*)
# Ärge püüdke diversifitseerida (hajutada) ostes sama ettevõtte erinevaid väärtpabereid. (*Don't try to diversify by buying different securities of the same company*.)
# Väikeettevõtteid peaks uurima üksikasjalikult. (*Small companies should be carefully scrutinized*.)
# Ostke piisava varuga, mitte ülikülluslikult. (*Buy adequate security, not super abundance*.)
# Tuleks osta oma raha eest, mitte oma börsimaaklerilt või börsiplatvormilt laenu võttes. (*Choose your dealer and buy outright (don't buy on margin*).

## Gravitatsiooniuuringute Fondi asutamine
Babson asutas 1948. aastal Gravitatsiooniuuringute Fondi (Gravity Research Foundation), mis asub New Hampshire'i osariigis New Bostonis. Asukoha valikul sai määravaks, et see paiknes tuumarünnaku üleelamiseks piisavalt kaugel Massachusettsi osariigis asuvast Bostoni linnast.

Gravitatsiooniuuringute Fondi esialgne eesmärk oli leida viise, kuidas luua gravitatsiooni vastane kaitse. Aja jooksul loobus sihtasutus pseudoteaduslikust püüdest blokeerida gravitatsiooni ja hakkas uurima gravitatsiooni. Fond korraldab iga-aastast konkurssi, mille raames premeeritakse kuni 4000 dollari suuruse auhinnaga teadlaste esseesid gravitatsiooniga seotud teemadel. Konkursi on võitnud vähemalt kuus inimest, kes on saanud hiljem Nobeli füüsikaauhinna.
Jagadish Chandra Bose

**Jagadish Chandra Bose** (30. november 1858 – 23. november 1937) oli bengali bioloog, füüsik ja botaanik ningraadiopioneer, kelle avaldatud töödele toetus muu hulgas Guglielmo Marconi.

Aastatel 1894–1900 viis Bose läbi murrangulise töö raadiolainete uurimisel. Bose demonstreeris raadiolainete kasutamist Calcuttas 1894. aasta novembris, kuid ta ei olnud huvitatud oma leiutise patenteerimisest. Erinevalt Marconist, kes püüdis oma raadiolainetealast tööd äriliselt kasutada, huvitus Bose raadiolainetest kui puhtteaduslikust ettevõtmisest. Bose töötas ka välja seadmeid raadiolainete genereerimiseks, edastamiseks ja vastuvõtmiseks ning kasutas neid lainete peegeldumise ja murdumise, demonstreerimiseks.

Tema katseseadmes tekitasid 5 mm pikkuseid elektromagnetlaineid hõõrdeelektri sädelahendused. Mõnes katses kasutati kiirguse koondamiseks klaas- või väävelläätse – esimest lainejuht-läätsantenni, kusjuures sädemed tekivad läätse fookuses. Bose suutis oma kiirguse lainepikkust mõõta metallribadest valmistatud peegeldava difraktsioonivõre abil. Raadiolainete tuvastamiseks kasutas ta esmakordselt ruuporantenni ja galeniidist kristalldetektorit. Lainete vastuvõttu näitas detektori järele ühendatud galvanomeeter,

2012. aastal – üle sajandi pärast tema eksperimentaalset tööd raadio alal – tunnustas Elektri- ja Elektroonikainseneride Instituut (IEEE) tema murrangulist panust elektrotehnikasse.

## Viited
Sandi Toksvig

**Sandra Birgitte Toksvig** OBE (/tɒksvɪɡ/ ; taani: [ˈsænti ˈtsʰʌksˌviˀ]; sündinud 3. mail 1958) on Briti-Taani kirjanik, näitleja, taskuhäälingu- ja telesaatejuht ning Briti produtsent. 

Ta on ka poliitaktivist ja kuulub 2015. aastal asutatud Naiste Võrdõiguslikkuse Partei asutajate hulka. 

Ta on kirjutanud näidendeid, romaane ja lasteraamatuid. 2017. aastast on Toksvig BBC populaarse televiktoriini "QI" saatejuht. 1994. aastast on ta avalikult lesbi.

## Viited
Émile Marco de Saint-Hilaire

**Émile Marco de Saint-Hilaire**; sünninimi **Émile-Marc Hilaire** (mai 1796 Versailles – november 1887) oli prantsuse kirjanik ja sõjaajaloolane.

Saint-Hilaire on mitme romaani ja veel paljude teoste autor.

## Teoseid
**L’art de ne jamais déjeuner chez soi et de diner toujours chez les autres*. (1827)
**L’art de fumer et de priser sans déplaire aux belles*. (1827)
**Manuel de la Toilette, ou l'Art de s'habiller avec élégance et méthode*. (1828) 
**Traité de la Toilette à l'usage des dames*. (1835)
**Souvenirs intimes du temps de l’Empire*. (1838)
**Louis XVIII. Sa Vie. Ses Derniers Momens et Sa Mort: Suivis du Détail de Ses Funérailles, d'un Recueil d'anecdotes Sur Ce Prince, Rédigées d'après des... Lettres et de Quelques-Unes de Ses Poésies.*
* *Physiologie du troupier*. (1841)
**Histoire populaire, anecdotique et pittoresque de Napoléon et de la Grande Armée*. (1843)
**Histoire d'un sabre de pain d'épice. À propos de la bataille de Leipzick et de la place Vendôme*. (1843)
**Napoléon au bivouac, aux Tuileries et à Sainte-Hélène, anecdotes inédites*. (1845)
**Napoléon en campagne. Scènes de la vie militaire pour faire suite aux souvenirs intimes du temps de l'Empire*. Paris, Boulé. (1845)
**Histoire des conspirations et des exécutions politiques en France*. (1849)
Vladimir Zemtsov

**Vladimir Nikolajevitš Zemtsov** (vene keeles *Владимир Николаевич Земцов*; sündinud 20. novembril 1960 Sverdlovskis) on vene ajaloolane.

Vladimir Zemtsov lõpetas 1983. aastal Sverdlovskis Gorki-nimelise Uurali Riikliku Ülikooli ajalooteaduskonna. 1986. aastal sai ta ajalookandidaadi kraadi kaitstes väitekirja Suurbritannia poliitikast Balkani riikides Teise maailmasõja ajal.

2002. aastal sai Zemtsov ajaloodoktori kraadi kaitstes väitekirja "Великая армия Наполеона в Бородинском сражении". Alates 2003. aastast töötab ta Gorki-nimelises Uurali Riiklikus Ülikoolis üldajaloo kateedri juhatajana. Professor 2010. aastast.

Zemtsovi peamised uurimissuunad on Napoleoni sõdade ajalugu ja Walesi ajalugu keskajal.

## Teoseid
**Битва при Москве-реке: Армия Наполеона в Бородинском сражении*. (2001)
**Великая армия Наполеона в Бородинском сражении*. (2001, täiendatud väljaanne 2018) 
**1812 год. Пожар Москвы*. (2010)
**Наполеон в Москве*. (2014) 
**Наполеон в России: социокультурная история войны и оккупации*. (2018)
François Houdecek

**François Houdecek** (sündinud 1950) on prantsuse ajaloolane, Napoleoni-uurija ja üks Prantsuse esimese keisririigi militaarajaloo sotsiaalse suundumuse paremaid asjatundjaid.

Houdecek on lõpetanud Université Panthéon-Sorbonne'i. Tal on magistrikraad ajaloos ja bakalaureusekraadi arheoloogias.

2003. aastast töötab Houdecek Fondation Napoléonis. Aastatel 2004–2018 koordineeris ta Napoleoni fondi koostöös kirjastusega Fayard välja antud 15-köitelise teose "Correspondance Generale" koostamist, toimetamist ja väljaandmist.

## Teosed
**Cahiers de Sainte-Hélène* (2021; kaasautor Thierry Lentz) https://www.amazon.com/gp/product/B08WCHRG83/ref=dbs_a_def_rwt_hsch_vapi_tkin_p1_i0
**De l'empereur au roi – correspondance d'Eugène de roussy (1806–1830)* https://www.amazon.in/gp/product/284736577X/ref=dbs_a_def_rwt_hsch_vapi_taft_p1_i1
**Le Mémorial de Sainte-Hélène* (2021; kaasautorid Peter Hicks ja Emmanuel de Las Cases)
**L'esprit public sous le consulat* (2019; kaasautor Michel Roucaud) https://www.chasse-aux-livres.fr/prix/2204121991/l-esprit-public-sous-le-consulat-francois-houdecek

## Viited
Roustam Raza

**Roustam Raza** (1783 Tiflis, Kharthli-Kahhethi kuningriik – 7. detsember 1845 Dourdan, Essonne'i departemang) oli armeenia päritolu mamelukk, Prantsuse keisri Napoleon I ihukaitsja ja relvakandja.

13 aasta vanuses müüdi Roustam orjusse. 1797. või 1798. aastal Konstantinoopolis ostis Roustami üks Egiptuse ülik, kes kinkis talle vabaduse ja suunas ta mamelukkide ratsaväekorpusse. 1798. aastal hõivasid prantslased Kairo. Augustis 1799 võttis Prantsusmaa esimene konsul Napoleon Bonaparte 17-aastase Roustami enda teenistusse ihukaitsjana. Selles ametis oli Raza kuni Napoleoni sunnitud keisritroonist loobumiseni (1814).

Roustam Raza suri 1845. aastal. Ta jättis endast maha käsikirjalised mälestused, mis ilmusid trükis 1888. aastal. 

## Teosed
**Souvenirs de Roustam, mamelouck de Napoléon Ier*. (1888)

## Välislingid
Elizabeth Truss

**Elizabeth Mary Truss** (tuntud kui **Liz Truss**; sündinud 26. juulil 1975 Oxfordis) on Suurbritannia poliitik, alates 6. septembrist 2022 kuni 25. oktoobrini 2022 Ühendkuningriigi peaminister, ühtlasi Ühendkuningriigi ajaloo lühima ametisoleku ajaga peaminister.  

Ta on aastast 1996 Konservatiivse Partei liige. Alates 10. septembrist 2019 oli ta Suurbritannia naiste ja võrdõiguslikkuse minister ning alates 15. septembrist 2021 kuni 6. septembrini 2022 Suurbritannia välisminister. 

Ta sündis aastal 1975 Oxfordis. Ta veetis oma lapsepõlveaastad Leedsis West Yorkshire'i linnkrahvkonnas. 

## Isiklikku
Ta on aastast 2000 abielus Hugh O'Learyga, neil on kaks tütart.
## Viited
Kristjan Priks

**Kristjan Priks** (sündinud 22. juunil 1977) on eesti muusik, helilooja, löökpillimängija ja pedagoog. 

Ta on tegutsenud mitmes folk- ja fusion-ansamblis ning loonud helikujundusi teatrilavastustele. Muusikapedagoogina on ta õpetanud kitarri ja löökpille.

## Haridus
Kristjan Priks on lõpetanud Viljandi Kultuurikolledži levimuusika (2000) ning Tartu Ülikooli Viljandi kultuuriakadeemia rahvamuusika (2006) erialal. Ta on kirjutanud diplomitöö "Kitarrimäng pärimusmuusikas Norra näidete põhjal" (2006) ning magistritöö "Pärimusmuusika löökpillide õpetamise võimalused Stockholmi Kuningliku Muusikakolledži näitel" (2012).

## Muusika
Priks on olnud ansambli Vägilased asutaja ja selle kunstiline juht aastatel 2000–2005. Samuti on ta loonud ansambli Zetod ja olnud selle esimene juhendaja.. Ta on kuulunud ansamblitesse Virre, Wirbel, Klapp ja Riffarrica ning alates 2010. aastast tegutseb trummarina ansamblis Dagö.

Tema osalusel on loodud mitu muusikakollektiivi ja kontserdiprojekti, mis seovad pärimusmuusikat, pop-*jazz*'i ja kaasaegset helikeelt.

## Teatritöö
Ta on loonud helikujundusi ja originaalmuusikat mitmele teatrilavastusele Vanemuises, Endlas, Ugalas, Rakvere Teatris ja Taarka Pärimusteatris. Tema töö lavastusega "Peko" pälvis 2012. a. Eesti teatriauhinna.

## Õpetajatöö
Kristjan Priks on olnud õpetaja Värska Muusikakoolis ja Tartu Ülikooli Viljandi kultuuriakadeemias.

## Muu tegevus
2017. aastal oli ta XII noorte tantsupeo muusikajuht.

## Avaldatud materjalid
Priks on avaldanud artikleid ja kitarriõpetusi ajakirjas Kitarr, sealhulgas sarjas "Folk & Kitarr". Tema loomingut saab kuulata ka tema SoundCloudi lehel.

## Viited

## Välislingid
*"Kristjan Priks. Helivõlur teatrimaailma keskel" Virumaa Teataja, 9. oktoober 2021
Piia Vreintaal

**Piia Vreintaal** (sünninimi **Pauline Wreintaal**, 18. jaanuar (vkj 6. jaanuar) 1895 Koluvere, Läänemaa – 2. oktoober 1960 Tallinn) oli eesti arst.

Lõpetas Tartu Ülikooli arstiteaduskonna 1923. aastal, täiendas end Saksamaal, Prantsusmaal, Hollandis, Rootsis ja Venemaal. Töötas arstina Võrus, Pärnus, Tallinnas. Avaldanud trükis erialaseid töid. 

Naiskodukaitse liikmena sai ta 1939. aastal 3. klassi Kaitseliidu Valgeristi.

Maetud Kullamaa kalmistule.

## Viited